《巴子台》
宋代·冯山

早渡鸣玉桥，竟登巴子台。云林拥磅礴，磴道穷萦回。

古寺不足观，犹有南轩开。浩荡横深沟，逶迤环覆杯。

古人去我远，万事随尘埃。赤穴何渺茫，青山但崔嵬。

闻名不知实，此意空悠哉。乍到辄复还，石滑倦去来。

苟能厌耳目，未免劳筋骸。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。